«Мы дуней телъыджэр»
Шэджэм щIыналъэм и администрацэм и пресс-IуэхущIапIэм и лэжьакIуэ КIарэ Элинэ хъыбар къызэрыдигъэщIамкIэ, а районым егъэджэныгъэмкIэ и управленэм иджыблагъэ иригъэкIуэкIащ «Мы дуней телъыджэр» зыфIища фестивалыр.
Экологием и илъэ-сым теухуа зэхыхьэм щызэхуэсахэр тепсэлъыхьащ щIыуэпсыр зэрыщытауэ къызэтегъэнэ-ным хуэгъэза гупсысэ-кIэр къытщIэхъуэ щIэб-лэм бгъэдэлъхьа хъун папщIэ лэжьыпхъэхэм, щIалэгъуалэр хэкупсэу зэрыгъэсапхъэм, псоми я зэхуэдэ щэн дахэ еджакIуэ цIыкIухэм зэрегъэгъуэтыпхъэм, дыкъэзыухъуреихь дунейм хуэсакъын зэрыхуейм хуезыгъасэ экологие егъэджэныгъэхэр зэрадегъэкIуэкIыпхъэм, нэгъуэщIхэми.
Зэхуэсым къыщызэрагъэпэща дерсхэм районым и эколог ныбжьыщIэу 100-м щIигъу едэIуащ. Абыхэм зэхьэзэхуэм щагъэлъэгъуащ зытепсэлъыхь Iуэхугъуэхэм хуагъэпса я сурэтхэмрэ IэдакъэщIэкIхэмрэ. Иужьрейхэр щагъэхьэзырым школакIуэ цIыкIухэм къагъэсэбэпащ щIыуэпсыр «къызэрытхуэупсэ» пкъыгъуэхэр: пхъэ зэмылIэужьыгъуэхэр, къэкIыгъэхэр, мывэ зэхуэмыдэхэр. Зэхыхьэр нэхъри щIэщыгъуэ ящIащ ныбжьыщIэхэм абы хуагъэхьэзыра театр теплъэгъуэхэм.
Гуп къэс тепсэлъыхьащ щIыгулъыр зэрауцIэпIым, псымрэ дызэрыбауэ хьэуамрэ зэрауфIейм, кIэрыхубжьэрыхухэр гъэсеижыным, гъэкIуэдыжыным пыщIа Iуэхугъуэхэм, къэкIыгъэхэмрэ псэущхьэхэмрэ цIыхухэр зэран зэрахуэхъум, дыкъэзыухъуреихь дунейм хуэсакъын зэрыхуейм, нэгъуэщIхэми.
Зэхьэзэхуэм щытекIуащ Шэджэм къалэм дэт курыт школ №1-м къабзагъэр хъумэнымкIэ и гупыр. Сурэт нэхъыфIу къалъытащ а еджапIэм щIэсхэу Егъэн Алинэрэ Вэрокъуэ Ислъамрэ я IэдакъэщIэкIхэр. ЩIыуэпсым и пкъыгъуэхэр псом нэхърэ нэхъ IэпщIэлъапщIэу къигъэсэбэпащ Яныкъуей къуажэм дэт курыт школым щеджэ Калабековэ Фаридэ.
Экологием и илъэсым хыхьэу, Шэджэм рай-оным и курыт еджапIэ псоми щекIуэкIащ щIыуэпсым хуэсакъын зэрыхуейм теухуа дерсхэр, гъуазджэмкIэ зэпеуэхэр, тхылъымпIэжьхэр зэхуэхьэсыным хуэгъэза Iуэхугъуэхэр, нэгъуэщIхэри.
КЪУМАХУЭ Аслъэн.
